लखनऊ. कुंडा के तिहरे हत्याकांड मामले की जांच कर रही सीबीआई ने आज मामले में आरोपी रघुराज प्रताप सिंह उर्फ राजा भैया का पॉलीग्राफी टेस्ट कराए जाने का प्रार्थना पत्र अदालत में दाखिल किया है।
सूत्रों के अनुसार तीन महीने की जांच, कई गवाहों से पूछताछ, आरोपियों की गिरफ्तारी और कई घंटे खुद राजा भैया से पूछताछ के बाद भी एजेंसी को राजा के खिलाफ कोई सबूत हाथ नहीं लग सका है। अब किसी अहम सुराग हाथ लगने की उम्मीद ने सीबीआई ने पॉलीग्राफी टेस्ट का सहारा लिया है।
सीबीआई सूत्रों के अनुसार राजा भैया के पॉलीग्राफी टेस्ट में मामले से जुड़ी कई अहम जानकारियां मिल सकती हैं। अदालत में मामले में अगली तारीख 11 जून तय की है। दो मार्च को नन्हें यादव उसके भाई सुरेश यादव और कुंडा सीओ जिया उल हक की मौत के मामले की जांच सीबीआई से आठ मार्च से शुरू की थी।
नन्हें यादव के परिवार द्वारा लगाये गये आरोपों के आधार पर राजा भैया सवालों के घेरे में थे। पिछले महीने दो दिन तक सीबीआई ने राजा भैया से लम्बी पूछताछ की लेकिन इसमें न तो राजा भैया के खिलाफ कोई साक्ष्य मिला और न ही पूछताछ में कोई ऐसा तथ्य निकला, जिससे उनकी घेरेबंदी की जा सके।
यही कारण था कि मामले में सीबीआई ने जो चार्जशीट दाखिल की उसमें राजा भैया का जिक्र नहीं किया। हालांकि एजेंसी का शक राजा भैया के ऊपर से अभी तक खत्म नहीं हुआ है। एजेंसी का मानना है कि राजा का पॉलीग्राफी टेस्ट इसमें अहम भूमिका अदा कर सकता है।
हालांकि यह सही है कि पॉलीग्राफी टेस्ट सबूत के तौर पर इस्तेमाल नहीं किया जा सकता लेकिन इस टेस्ट के दौरान सीबीआई को कुछ अहम लिंक जरूर मिल सकते हैं और उसी आधार पर सीबीआई मामले में पूरक चार्जशीट दाखिल कर सकती है।
कुंडा कांड में सीबीआई ने अब तक 11 लोगों को गिरफ्तार किया है, इनमें फूल चन्द यादव, पवन यादव, योगेन्द्र यादव, मंजीत यादव, राम आसरे, घनश्याम सरोज, राम, शिवराम पासी, छोटेलाल यादव, मुन्ना लाल पटेल एवं बुल्ले पाल जेल में हैं। पिछले दिनों प्रधान नन्हें यादव मामले में सीबीआई ने 5 लोगों के खिलाफ चार्जशीट दाखिल की।
30 पन्ने की इस चार्जशीट में राजा भैया का जिक्र नहीं किया गया। जिन पांच लोगों का जिक्र किया गया, उनमें अजय, विजय और राकेश पाल के अलावा संजय सिंह उर्फ गुड्डू सिंह और उसके भाई राजीव प्रताप सिंह शामिल हैं। गुड्डू सिंह राजा भैया का ही ड्राइवर था।
hin_Deva hin_Deva hin_Deva hin_Deva hin_Deva hin_Deva hin_Deva hin_Deva